b'\n_START_ARTICLE_\nDelfinariumas\n_START_PARAGRAPH_\nDelfinariumas \xe2\x80\x93 akvariumas, skirtas delfinams. Delfinai da\xc5\xbeniausiai laikomi did\xc5\xbeiuliuose baseinuose, kartais ir aptvertuose plotuose atviroje j\xc5\xabroje. Laikomi tiek moksliniais tikslais, tiek d\xc4\x97l rengiam\xc5\xb3 delfin\xc5\xb3 vaidinim\xc5\xb3 prie\xc5\xa1 publik\xc4\x85. Kai kur delfinariumus sudaro tik vienas baseinas, kur jie pasirodo prie\xc5\xa1 publik\xc4\x85, kai kur tai dalis didesni\xc5\xb3 park\xc5\xb3, toki\xc5\xb3 kaip j\xc5\xabros gyv\xc5\xabn\xc5\xb3 parkai, zoologijos sodai ar teminiai parkai, kur jie ne tik laikomi, bet ir ruo\xc5\xa1iami pasirodymai._NEWLINE_Nors banginiai nelaisv\xc4\x97je laikomi dar nuo XIX a. septinto de\xc5\xa1imtme\xc4\x8dio, pirmas komercinis delfinariumas atidarytas tik 1938 m. J\xc5\xb3 populiarumas stipriai augo iki pat XX a. septinto de\xc5\xa1imtme\xc4\x8dio. A\xc5\xa1tuntame de\xc5\xa1imtmetyje padid\xc4\x97jo susir\xc5\xabpinimas d\xc4\x97l gyv\xc5\xabn\xc5\xb3 laikymo s\xc4\x85lyg\xc5\xb3, kuris prived\xc4\x97 prie grie\xc5\xbeto gyv\xc5\xabn\xc5\xb3 laikymo reglamentavimo ir reguliavimo. D\xc4\x97l to kai kuriose \xc5\xa1alyse per paskutinius XX a. de\xc5\xa1imtme\xc4\x8dius buvo u\xc5\xbedaryti visi delfinariumai. Nepaisant \xc5\xa1ios tendencijos, jie vis dar pla\xc4\x8diai paplit\xc4\x99 Europoje, Japonijoje ir \xc5\xa0iaur\xc4\x97s Amerikoje._NEWLINE_Da\xc5\xbeniausiai delfinariumuose laikomos afalinos (lot. Tursiops truncatus), nes gana lengvai dresuojamos ir ilgai gyvena nelaisv\xc4\x97je. Prekyba delfinais yra reguliuojama tarptautiniu mastu, tuo tarpu reikalavimai laikymo s\xc4\x85lygoms nelaisv\xc4\x97je skiriasi \xc4\xafvairiose \xc5\xa1alyse.'